Etelä-Hämeen Reserviläispiirin ansioristi ja ansiomitalit

Piirin oma huomionosoitusjärjestelmä, perustettu 1997.

Ansioristin myöntää piirin hallitus palkitsemistoimikunnan esityksen perusteella. Ansioristi on piirin korkein huomionosoitus eikä sitä voi henkilökohtaisesti anoa.

Ansiomitalin myöntää piirin hallitus palkitsemistoimikunnan esityksen perusteella. Ansiomitaliesityksiä voivat tehdä piirin jäsenyhdistykset tai yksittäiset jäsenet.

Puolustusvoimain komentaja kenraali Gustav Hagglund hyväksyi 11.3.1997 piirin ansioristin ja -mitalin kanto-oikeuden myös virkapuvussa.

Piirin huomionosoitusjärjestelmään lisättiin vuonna 2008 ansioristi miekoin sekä vuonna 2018 kultainen ansiomitali soljella.

Piirin ansiomerkit on suunnitellut Juhani Heinemaa Janakkalasta.

Etelä-Hämeen Reserviläispiirin ansioristin ja -mitalien myöntöperusteet ovat seuraavat:

* Pronssinen ansiomitali (PAM): jäsenyys kestänyt vähintään kolme vuotta, rivijäsenyys riittää
* Hopeinen ansiomitali (HAM): jäsenyys kestänyt vähintään seitsemän vuotta, edellyttää aktiivista toimintaa piirin ja/tai yhdistyksen luottamustehtäviin valittuna
* Kultainen ansiomitali (KAM): jäsenyys kestänyt vähintään viisitoista vuotta, edellyttää ansioitunutta toimintaa piirin ja/tai yhdistyksen luottamustehtäviin valittuna
* Kultainen ansiomitali soljella (KAMS): voidaan myöntää sellaiselle henkilölle, jolle on myönnetty piirin kultainen ansiomitali vähintään viisi vuotta aiemmin ja hän on edelleen aktiivisesti mukana toiminnassa
* Ansioristi (AR): edellyttää kultaisen ansiomitalin myöntämisedellytyksen täyttymistä sekä lisäksi poikkeuksellista ansioitumista ja jatkuvaa aktiivista toimintaa vapaaehtoisen maanpuolustustyön hyväksi. Ansioristit myöntää piirihallitus palkitsemistoimikunnan esityksestä. Ansioristejä voi piirihallitus myöntää vuosittain enintään kolme kappaletta.
* Ansioristi miekoin (ARM): voidaan myöntää Etelä-Hämeen Reserviläispiirin puheenjohtajana vähintään kaksi vuotta toimineelle henkilölle, joka edelleen jatkaa piirin puheenjohtajana.

Kaikkia myönnettyjä ansiomerkkejä seuraa myöntökirja, jonka allekirjoittavat piirin puolesta määrätyt nimenkirjoittajat (kaksi henkilöä).